Wojerecy (SiR/SN). Dynamiski, sportowski, kuražěrowany a połny idejow – tajki prezentuje so wonkownje Nik Kevin Koch. Nowy nawoda Wojerowskeje hudźbneje šule přewozmje funkciju wot Klausa-Petera Haselbauera, kiž je 30 lět na kubłanišću skutkował a so srjedź julija na wuměnk podał.
Nik Kevin Koch je so w Stuttgarće narodźił a klasiski spěw kaž tež pedagogiku studował. Jědnaće lět je w Šwicarskej dźěłał a mjez druhim spěwne studijo nawjedował a na hudźbnej šuli skutkował. 40lětny wobknježi štyri instrumenty: pišćałku, akordeon, trompetu a klawěr.
Pytajo za nowym wužadanjom je so na wupisane městno we Wojerecach přizjewił. „Zajimawe za mnje bě, zo je tu nimo ludoweje uniwersity, zwěrjenca, biblioteki a muzeja tež hudźbna šula dźěl měšćanskeho předewzaća Zookultur. Kombinacija wšelakich nadawkow je mje hnydom narěčała“, praji Nik Kevin Koch. Na swojim nowym městnje chce wón to wupruwowane zachować, ale tež nowe ideje wuwiwać. Tak chce hudźbnu šulu sylnišo prezentować a za to marketing modernizować.
szl_Latn szl_Latn szl_Latn